นายกรัฐมนตรี ห่วงประชาชนพื้นที่เสี่ยงน้ำท่วม สั่งเตรียมพร้อมแผนรองรับทุกด้าน
นายธนกร วังบุญคงชนะ โฆษกประจำสำนักนายกรัฐมนตรี แถลงผลการประชุม ครม. โดยพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม สั่งการในที่ประชุม ว่า ได้ห่วงใยประชาชนจากสภาพอากาศขณะนี้ ที่มีฝนตกหนัก ปริมาณน้ำฝนอาจจะเพิ่มมากขึ้นกว่าปกติ ทำให้เกิดสถานการณ์น้ำท่วม น้ำป่าไหลหลากในบางพื้นที่ โดยให้มีการเตรียมความพร้อมรองรับในพื้นที่เสี่ยง พร้อมเตรียมสถานที่ รองรับคน สัตว์เลี้ยง และซักซ้อมแผนเผชิญเหตุ รวมทั้งให้เร่งประชาสัมพันธ์การดำเนินการ เพื่อให้ประชาชนเกิดความวางใจ อีกทั้งยังได้สั่งการให้กองทัพประสาน กทม. ให้ความร่วมมือและช่วยเหลือประชาชนในสถานการณ์น้ำท่วมในพื้นที่กรุงเทพฯ ด้วย